Strategiassa hyödynnetään Alppien alueiden aktiivisuutta, jota jäsenvaltiot tukevat, samoin kuin kokemuksia monista jo olemassa olevista alueen yhteistyömekanismeista. Strategian perustana on työ, jota on tehty ennen kuin komissio ryhtyi laatimaan strategiaa.

Alppien alue on yksi maailman rikkaimmista alueista. Taloudellisesti se kuuluu Euroopan kaikkein dynaamisimpien, innovatiivisimpien ja kilpailukykyisimpien alueiden joukkoon, ja sen maantieteelliset ominaisuudet ja luonto ovat ainutlaatuisia. Alppien alueella on kuitenkin myös merkittäviä haasteita, jotka edellyttävät yhteistoimintaa. Näitä haasteita ovat

Alppien alueelle on kuitenkin sijoittautunut myös maailman tärkeimpiä tutkimuksen ja innovoinnin toimijoita, ja alue tarjoaa suuret mahdollisuudet kohti vahvempaa maailmanlaajuista kehitystä. Eri puolella Alppien aluetta on merkittäviä pk-yritysten keskittymiä. Monet näistä ovat järjestäytyneet klustereiksi, jotka muodostavat alueellisia taloudellisia kokonaisuuksia. Tämä antaa vakaan pohjan innovoinnille, joka pohjautuu älykkääseen erikoistumiseen, ja tekee yrityksille mahdolliseksi parantaa kilpailukykyään Alppien alueen kannalta erityisen tärkeillä aloilla, joita ovat mm. energia ja vihreä teknologia, mekatroniikka ja insinööritekniikka, kemia ja uudet materiaalit sekä tieto- ja viestintäteknologia.

Institutionaaliset kysymykset. Yhteistyöllä on alueella pitkät perinteet, ja sen seurauksena alueella toimii suuri määrä rakenteita, jotka kattavat erilaisia teemoja ja maantieteellisiä alueita ja joilla on erilaisia hallintojärjestelmiä. Sen vuoksi olisi hyödyllistä parantaa eri toimijoiden välistä koordinointia, jotta voidaan varmistaa nykyisten toimien johdonmukaisuus, täyttää aukkoja, välttää päällekkäisyyksiä ja mukauttaa rahoitusjärjestelyjä, mukaan lukien rahoitusvälineitä. Tämän lähestymistavan pitäisi kannustaa osallistujia ylittämään kansalliset rajat ja alakohtaiset ja kulttuuriset esteet sekä vähentämään alakohtaisten politiikkojen, eri toimijoiden ja eri hallintotasojen lokeroituneisuutta.

Ilmastonmuutos ja riskien ehkäiseminen. Alppien alue on erittäin altis ilmastonmuutoksen kielteisille vaikutuksille, ja tulvien, maanvyörymien ja vesivarojen muutoksien riski on erityisen suuri. Matkailu sekä maa- ja metsätalous kuuluvat haavoittuvimpiin aloihin, sillä ilmaston lämpeneminen ja äärimmäiset sääilmiöt vaikuttavat niihin suoraan. Näitä riskejä voitaisiin vähentää koordinoimalla paremmin EU:n, jäsenvaltioiden ja alueiden politiikkoja ja panemalla aikaisessa vaiheessa täytäntöön makroaluetason koordinoituja toimia.

Ympäristö ja kulttuuriperintö. Alpit ovat Välimeren jälkeen Euroopan toiseksi tärkein luonnon monimuotoisuuden reservi ja yksi Euroopan tärkeimmistä vesivarastoista. Myös alueen historia ja kulttuuriperintö ovat sen suurimpia valtteja. Näitä varantoja käytetään ahkerasti. Maasta ja vedestä on kova kilpailu, sillä niitä tarvitaan mm. energiantuotannossa, kotitalouksissa, matkailussa, maa- ja metsätaloudessa sekä teollisuudessa. Tämä on epäilemättä haaste, kun pyritään kestävään kehitykseen, ja sillä voi olla vaikutusta ekosysteemeihin. Intensiivisellä maankäytöllä on kielteinen vaikutus ympäristöön, ja väestöpako syrjäisiltä alueilta on vaikuttanut dramaattisesti maaperän vakauteen, luonnon monimuotoisuuden suojeluun ja kulttuurin säilyttämiseen. Ilmastonmuutos vaikuttaa Alppien vesivaroihin, minkä vuoksi tämän alan toimia on tehostettava huomattavasti.

Koska ilmanlaatu on huono monilla alueilla, olisi lisäksi hyödyllistä yhdenmukaistaa liikennetoimenpiteet kestävien alueellisten liikennesuunnitelmien, alueellisten ilmanlaatusuunnitelmien ja kansallisten ilman pilaantumisen valvontaohjelmien kanssa. Tällä parannettaisiin toimenpiteiden keskinäistä johdonmukaisuutta ja lisättäisiin synergiaa. Myös syrjäisten ja väestöpaosta kärsivien alueiden saavutettavuus on haaste monilla alueilla, joilla julkista liikennettä (pääasiassa paikallisia rautateitä) olisi nykyaikaistettava. On saavutettava tasapaino liikenneyhteyksien ja harkitun maankäytön välillä. Edistämällä ja helpottamalla kestävän liikenteen hankkeita voitaisiin luoda yhteyksiä Alppien ydinalueen ja sitä ympäröivien alueiden välillä, molempien eduksi. Myös sähköiset yhteydet (erityisesti nopeat internet-yhteydet) makroaluetasolla avaisivat uusia teknologisia mahdollisuuksia, joiden avulla voitaisiin kehittää palveluja ja hajasijoittaa yrityksiä.

Alppien alueen työmarkkinat ovat muuhun Eurooppaan verrattuna suotuisat, ja monilla alueilla on korkea työllisyysaste. Strategian avulla voitaisiin kuitenkin suuressa osassa Alppien aluetta parantaa asianmukaisen pätevyyden omaavan ammattitaitoisen työvoiman saatavuutta. Samoin voitaisiin parantaa valmiuksia selviytyä aivovuodosta syrjäisillä alueilla, jotka kärsivät väestökadosta. Strategialla voitaisiin myös lisätä nuorten työnsaantimahdollisuuksia. Näiden hyötyjen edellytyksenä on kansalaisten vapaan liikkuvuuden vaaliminen.

Tutkimuksen ja innovoinnin tulostaulun mukaan Alppien joissakin valtioissa ja joillakin alueilla on korkea innovoinnin taso, ja useimmat niistä ovat kehittäneet älykkäitä erikoistumisstrategioita. Tämä on hyvä lähtökohta sellaisen järjestelmän kehittämiselle, jossa keskitytään Alppien alueen kannalta erityisen tärkeisiin temaattisiin kysymyksiin (kuten maa- ja metsätalouteen ja matkailuun) ja toisiaan täydentävien resurssien yhdistämiseen.

Kutakin tavoitetta varten on määritetty tietty määrä toimia. Näillä tuetaan EU:n politiikkatavoitteita, myös niitä, joilla on alueellinen ulottuvuus.

Tässä toimessa keskitytään edistämään energiatehokkuutta ja uusiutuvan energian tuotantoa ja käyttöä Alppien alueella sopusoinnussa EU:n energiatehokkuuspuitteiden ja energiaunionipaketin kanssa. Alppien alueen energiapolitiikassa keskitytään energiatehokkuuteen julkisella ja yksityisellä sektorilla. Energiankulutusta olisi mahdollista vähentää merkittävästi, erityisesti asuntosektorilla. Alppien alueella on huomattavia mahdollisuuksia uusiutuvan energian tuotantoon, jota on kehitettävä tasapainoisesti niin, että otetaan huomioon ekologiset, taloudelliset ja maankäyttöön liittyvät kysymykset ja arvioidaan yhteiskunnallisen sopimisen edellytykset.

Alppien alueen ympäristö on erittäin altis ilmastonmuutoksen vaikutuksille. Resursseja on käytettävä oikeasuhtaisesti. Tällä toimella on kaksi päätavoitetta:

Ensisijaisen tavoitteen eli Alppien kautta kulkevan liikenteen ympäristövaikutusten vähentämisen on käytävä käsi kädessä toimivien paikallisten yhteyksien kanssa, jotta varmistetaan tasapainoinen taloudellinen ja väestöllinen kehitys koko Alppien alueella. Sen lisäksi että pyritään saavuttamaan Euroopan laajuisten liikenneverkkojen ja muiden samankaltaisten hankkeiden tavoitteet liikenteen siirtämisestä maanteiltä rautateille, on ratkaisevan tärkeää täydentää tätä toimenpiteillä, joilla varmistetaan, että Euroopan laajuisten liikenneverkkojen yhteydet (mukaan lukien rajat ylittävät) hyödyttävät myös Alppien aluetta.

Strategian hallintojärjestelmän perusta on määritelty Alppien valtioiden ja alueiden Milanon julistuksessa, joka noudattaa Grenoblen poliittista päätöslauselmaa, makroaluestrategioiden hallintotavasta annettua komission kertomusta sekä 21. lokakuuta 2014 annettuja neuvoston päätelmiä. Hallintojärjestelmässä on kolme toisiinsa sidoksissa olevaa tasoa: 1) poliittinen johtajuus ja vastuu, 2) koordinaatio ja 3) täytäntöönpano. Jäsenvaltioiden ja alueiden eri toimijat osallistuvat kullakin tasolla yleiskokouksen, johtokunnan ja täytäntöönpanoelinten toimintaan.

Vahva seuranta- ja arviointijärjestelmä tarvitaan sen tarkastamiseksi, että strategia pannaan täytäntöön kuten pitää, ja sen arvioimiseksi, missä määrin strategia on saavuttanut tavoitteensa. Tämä on yksi ensimmäisistä strategian kumppaneiden tehtävistä, ja ne saavat tarvittaessa tukea Euroopan komissiolta, ulkopuolisilta asiantuntijoilta ja Alpine Space -ohjelmasta. Järjestelmä perustuu joukkoon alueellisia indikaattoreita, jotka Eurostat kerää, validoi ja toimittaa jakeluun.

Arviointi perustuu tavoitteista vastuussa olevien koordinaattoreiden ja toimista vastuussa olevien ryhmänjohtajien työhön. Näiden on raportoitava, kuinka sovittuja tavoitteita kohti on edetty.

Vaikka ensisijainen menestyksen mittari on toimintasuunnitelman täytäntöönpanon onnistuminen, tarkempia indikaattoreita on kehitettävä kiireellisesti. Niiden olisi tunnistettava muutokset, jotka strategian odotetaan tuovan mukanaan.

Strategian piiriin kuuluvat valtiot ja alueet järjestävät vuotuisen foorumin, jossa ne arvioivat tuloksia, kuulevat toisiaan tarkistetuista toimista ja kehittävät tarvittaessa uusia lähestymistapoja.

6. YHTYDET ERI ALOJEN EU-POLITIIKKOIHIN

Strategia ei vaadi muutoksia unionin lainsäädäntöön, vaan sen tavoitteena on vahvistaa alueelle merkityksellisiä EU:n toimia. Sillä tuetaan EU:n lainsäädännöstä johtuvien velvollisuuksien parempaa noudattamista, täytetään aukkoja ja puututaan käytännön vaikeuksiin, jotka johtavat viivytyksiin, etenkin kun kyse on sisämarkkinoista ja ympäristöstä. Strategiassa korostetaan yhdennettyä toimintatapaa. Tällöin kootaan yhteen eri politiikan aloja, jotta EU:n politiikkoja pantaisiin täytäntöön alueellisesti yhdenmukaisella tavalla. Tämä korostaa EU:n politiikkojen ja ohjelmien välisiä yhteyksiä, mukaan lukien EU:n digitaalisia sisämarkkinoita koskeva strategia, biologinen monimuotoisuus, metsätalous, sopeutuminen ilmastonmuutokseen, EU:n tutkimuksen ja kehittämisen puiteohjelmat sekä maaseudun kehittämisohjelmat. Strategian täytäntöönpanoa on koordinoitava sen täytäntöönpanotyön kanssa, joka koskee tämän strategian kanssa rinnakkaisia Tonavan aluetta koskevaa EU:n strategiaa ja Adrian- ja Joonianmeren aluetta koskevaa EU:n strategiaa. INTERACT-ohjelmalla voi olla keskeinen rooli tässä. Synergioita on etsittävä myös muiden hallitustenvälisten elinten kanssa silloin, kun niillä on sama maantieteellinen ulottuvuus ja soveltamisala kuin strategialla.

7. MITÄ STRATEGIA ANTAA VÄESTÖLLE?

Valituilla strategian tavoitteilla pyritään edistämään kansalaisten ja organisaatioiden taloudellista vaurautta ja hyvinvointia Alppien alueella.

Kansalaiset. Pitkän aikavälin vaikutus Alppien alueen kansalaisiin on selvä: terveempi ja paremmin säilynyt ympäristö, joka on seurausta paremmin suunnitelluista ja koordinoiduista politiikoista. Näiden tavoitteena on kehittää kestäviä yhteisiä ratkaisuja liikenteen, energian sekä luonnon- ja kulttuuriperinnön aloilla. Näiden politiikkojen odotetaan myös lisäävän työmahdollisuuksia alueella. Tämä vaikutus on erityisesti politiikoilla, jotka liittyvät parempiin liikenneyhteyksiin ja joiden ansiosta ihmiset voivat jäädä syrjäseuduille tai palata sinne. Nämä hyödyt ovat seurausta kansalaisten vapaasta liikkuvuudesta.

Julkisen sektorin laitokset ja organisaatiot (myös korkeakoulut ja tutkimuslaitokset). Nämä järjestöt ovat sitoutuneet vahvaan mutta monimutkaiseen yhteistyöprosessiin. Tällä ne viestittävät selkeästi, että ne aikovat tehostaa politiikkojen ja toimien täytäntöönpanoa lisäämällä yhteistyötä muiden kanssa (ne myös säästävät rahaa tekemällä paremmin perusteltuja ja koordinoituja päätöksiä).

Talouden ja liike-elämän ala. Tämä ala saa samat edut kuin väestö ylipäänsä. Yritykset hyötyvät myös entistä dynaamisemmasta talousympäristöstä, joka perustuu siihen, että vielä hyödyntämättömillä aloilla tehdään lisätoimia. Talousympäristössä tehdään kohdennettua yhteistyötä muiden Alppien alueen kumppaneiden (strategiaan osallistuvien tutkimuskeskusten, koulutuslaitosten, klustereiden jne.) kanssa, mikä todennäköisesti lisää merkittävästi yksityisen sektorin yritysten tuottavuutta ja sijoittumista alueelle.

Kansalaisyhteiskunnan organisaatiot, joilla on yhteys politiikka-aloihin. Uutta hallintomallia, josta toteutettiin laaja kuuleminen strategian laadintavaiheessa, jatketaan strategian täytäntöönpanovaiheessa. Näin lisätään tunnetta, että toimet ja hankkeet, joilla tuetaan strategian tavoitteita, kuuluvat toteuttajilleen.

Strategialla toteutetaan yleinen, kestävä, pitkän aikavälin kehys politiikkojen koordinoinnille. Sillä lisätään alueellista yhteistyötä ja toteutetaan toimia, joilla sovitut tavoitteet saavutetaan. Näin strategian avulla tehdään Alppien alueesta parempi paikka asua, tehdä työtä ja nauttia elämästä, ja sillä valmistetaan alue 21. vuosisadan haasteisiin ja mahdollisuuksiin.

Komissio pyytääkin siksi neuvostoa antamaan tukensa tälle tiedonannolle. Myös Euroopan parlamenttia, alueiden komiteaa ja Euroopan talous- ja sosiaalikomiteaa pyydetään tarkastelemaan tätä tiedonantoa.